Twee aanvalle in twee dae in ZeerustSollie Botha ŉ Bejaarde vrou is verkrag en ŉ boer geskiet tydens ŉ plaasaanval Maandag op ŉ plaas naby Zeerust. Dit volg skaars ŉ dag nadat ŉ afgetrede laerskoolhoof in sy huis in die dorp doodgeskiet en sy vrou aangerand is. Sersant Kealeboga Molale, ŉ polisiewoordvoerder van Noordwes, het aan Maroela Media gesê Maandagaand se voorval het omstreeks 19:00 plaasgevind nadat twee aanvallers die egpaar in hul huis oorweldig het. “ŉ Boer (68) is tydens die voorval in sy hand geskiet, hy het ook erge kopbeserings opgedoen nadat hy met ŉ flitslig aangerand is,” het Molale gesê. Volgens Molale het een van die aanvallers die boer se vrou (72) verkrag voor hulle met van die huisgoedere gevlug het. “Die man is in ŉ ernstige toestand na die Zeerust-hospitaal gehaas, waarna hy na die Peglarae-hospitaal in Rustenburg oorgeplaas is.” Die polisie ondersoek ŉ saak van huisbraak en verkragting. Die twee verdagtes is nog nie in hegtenis geneem nie. Maroela Media het Maandag berig Sollie Botha (71), ŉ oud-skoolhoof van Laerskool Zeerust, is Sondagoggend in die vroeë oggendure tydens ŉ huisrooftog doodgeskiet. Sersant Kelebogile Moiloa, ‘n polisiewoordvoerder, het Maandag aan Maroela Media gesê Botha en sy vrou is Sondagoggend omstreeks 01:00 deur vier mans in hul huis oorval en aangerand. Botha is in sy kop geskiet en sy vrou Elsa is vasgemaak op haar bed aangetref. Lees meer hier. Volgens ŉ inwoner in die dorp is dit ongewoon dat soveel wrede aanvalle so kort na mekaar plaasvind. “Daar was wel onlangs ŉ plaasaanval in die gebied,” het Bianca Booysen gesê.